**BUDAPEST FŐVÁROS XVI. KERÜLETI ÖNKORMÁNYZAT**

**J E G Y Z Ő K Ö N Y V**

Készült a 2016. augusztus 3-án (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 15. számú *rendkívüli* ülésén.

**A Képviselők közül jelen vannak:**

|  |  |
| --- | --- |
|  | KOVÁCS PÉTER  SZATMÁRY LÁSZLÓ  HORVÁTH JÁNOS  DOBRE DÁNIEL  DR. KÖRNYEINÉ RÁTZ KATALIN  DR. CSOMOR ERVIN  ÁCS ANIKÓ  KOVÁCS RAYMUND  SZÁSZ JÓZSEF  ABONYI JÁNOS  MIZSEI LÁSZLÓ  DR. SEBŐK LÁSZLÓ  VAJDA ZOLTÁN TAMÁS  VARGA ILONA |

**IGAZOLTAN TÁVOL:**

GÁSPÁR JÓZSEF

VINCZE ÁGNES

ANTALÓCZY CSABA BÉLA

**Tanácskozási joggal meghívott**

DR. ERDŐKÖZI GYÖRGY

**EGYÉB MEGHÍVOTTAK:**

XIV-XVI. KER. MUNKÁSPÁRT

KOVÁCS PÉTER

Tisztelt képviselőtársaim! Arra kérek mindenkit, hogy aki már a teremben tartózkodik, az legyen kedves, kapcsolja be a gépét, hogy itt a, meg írja alá a jelenléti ívet, mert hogy kellő számban vagyunk-e ahhoz, hogy kezdhessük a mai rendkívüli képviselő-testületi ülést. 11. Hát akkor az, 9 kell, akkor az, vagy mennyi kell, 7 kell?

DR. ERDŐKÖZI GYÖRGY

8 kell!

KOVÁCS PÉTER

Majdnem eltaláltam. Akkor 9. Köszönöm szépen. Várjál! Kati itt van, igen, Ács Anikó is itt van. És még a Szász Józsit is láttam. Na! Hát úgy látom, meg a gép is ezt jelzi, hogy kellő számban vagyunk ahhoz, hogy a mai testületi ülést el tudjuk kezdeni, úgyhogy javaslom, kezdjük azzal, amivel mindig szoktuk, hogy kellő alázattal tudjuk képviselni a XVI. kerületieket, közösen fönnállva énekeljük el nemzeti imádságunkat, a Himnuszt. Köszönöm szépen. Ma egyetlen napirendi pontunk lenne, aminek 4 előterjesztője van. Aki ezzel a mai napirendi ponttal egyetért, az kérem, igen gombjának megnyomásával ezt jelezze. Szavazzunk! A Képviselő-testület 14 igen, egyhangúlag elfogadta a mai napirendeket.

H A T Á R O Z A T:

248/2016. (VIII. 3.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Javaslat a kerületi iskolák egyes fenntartói feladatainak visszavételére

Előterjesztő*:*Abonyi János, ifj. Mizsei László, dr. Sebők László, Vajda Zoltán képviselők

KOVÁCS PÉTER

Kérdezem Abonyi János, ifjabb Mizsei László, Sebők László és Vajda Zoltán képviselőket, hogy ki lesz az előterjesztője a testületi ülésen? Abonyi János. Akkor Abonyi János az előterjesztő. Parancsoljon, képviselő úr!

NAPIREND: 1. Javaslat a kerületi iskolák egyes fenntartói feladatainak visszavételére

***118/2016. sz. előterjesztés***

Előterjesztő*:*Abonyi János, ifj. Mizsei László, dr. Sebők László, Vajda Zoltán képviselők

ABONYI JÁNOS

Köszönöm a szót, Polgármester úr. Remélem, hogy a következő 3-4 hétben az előbb hallott zenét és dalt nagyon sokszor fogjuk hallani, és együtt fogunk örülni neki. És remélhetőleg testületi ülések nélküli olimpiánk lesz az elkövetkező időszakban. Legalábbis mi szeretnénk ezt. Először néhány, néhány szót arról egyébként, hogy mi volt a múltkori döntésünknek az oka. Egyrészt ugyanaz, ugyanannak az előterjesztésnek, ugyanazt a vitáját nem szerettük volna végigjátszani ismételten újra. Viszont a 25-ei beszélgetés, munkaértekezlet, nem tudom, minek nevezzem, mindegy, inkább beszélgetés volt, beszélgetés tanulságait, tapasztalatait megvitattuk, meghánytuk, megvetettük, és arra az elhatározásra jutottunk, hogy az ott elhangzottakat, az ott megfogalmazott javaslatokat, kritikákat, bírálatokat is beépítjük az előterjesztésbe és ennek alapján módosítjuk az előterjesztést. Így alakult ki a mai testületi ülésre beadott előterjesztés. Ahol 2, kettő darab napirendi pontot, illetve kettő darab határozati javaslatot tartottunk meg. Az egyik, amiben az Alaptörvény 32. cikke alapján kezdeményezni javasoljuk az oktatási, vagy a köznevelési törvény módosítását. Ezzel, mintegy jelezve azt egyébként, hogy ezzel a típusú átalakítással az önkormányzatoktól az iskolák fenntartó és működési jogának elvételével nem ért egyet a Képviselő-testület. Ebben a, ebben az ügyben ez az utolsó lehetősége a testületnek. Ezen túl már nincs mozgásterünk. A második határozati javaslat pedig azt tartalmazza, hogy Polgármester úr milyen feltételekkel írja alá a megállapodást az új tankerületi igazgatóval, igazgatósággal. Természetesen nem lehet teljes ez a, ez a határozati javaslat. De az alapvető dolgokat feltétlen tartalmazza és beépítettük. Amit megint csak az az aggódás vezetett, hogy ne legyen kevésbé színvonalas és nívós az oktatás, ne essen, ne essen vissza a kerületben, amit hosszú-hosszú idő alatt, önkormányzati fenntartással, és az elmúlt időszak Klik-es fenntartásával kialakult. Ezt a, ezt a két határozati javaslatot javasoljuk megvitatni a Képviselő-testületnek. Köszönöm szépen.

KOVÁCS PÉTER

Köszönöm szépen. Szász József ügyrendben? Parancsoljon, képviselő úr!

SZÁSZ JÓZSEF

Köszönöm szépen. Nekem csak az lenne a kérdésem, hogy, hogy ez mikor lett benyújtva ez a mostani beadvány?

KOVÁCS PÉTER

2016. július 29. péntek.

SZÁSZ JÓZSEF

Köszönöm szépen.

KOVÁCS PÉTER

Kovács Raymund is ügyrendben? Bár jelzem, Szász alpolgármesternek nem volt ügyrendi javaslata. Hát, értem. Kovács Raymund képviselő úr, parancsoljon!

KOVÁCS RAYMUND

Nekem is hasonló ügyrendi kérdésem van a II. számú határozati javaslathoz, vagy akkor ezek nem ügyrendi kérdések, hogy?

KOVÁCS PÉTER

Hát van ugye, kedves képviselő úr nyár van, én ezt értem, és mindenki egy kicsit lazít, de a napirendek úgy mennek, hogy először vannak a kérdések, arra az előterjesztő válaszol, majd a vita, és utána határozathozatal. De kérdéskörnél tartunk, tessék parancsolni.

KOVÁCS RAYMUND

A kérdésem igazából a Jegyző urat helyettesítő Aljegyzőhöz lenne a II. határozattal kapcsolatban, hogy jól értem-e, vagy legalábbis az előző ilyen hasonló jellegű megállapodást a Képviselő-testület látta, jóváhagyta és utána írta alá a Polgármester. Most jól érzékelem-e, hogy ebben a határozati javaslatban, az 5 képviselő azt javasolja, hogy a testület ne is tárgyalja ezt a megállapodást, hanem felhatalmazza a Polgármestert, hogy bármit aláírhat, kivéve, hogyha ez az 5 szempont benne szerepel, hogy ez így megfelel-e a mi szabályzatainknak? Tehát nem kéne ezt a Képviselő-testületnek először látni, és utána, döntés után a Polgármesternek ezt aláírni, hogy van-e lehetőség arra, hogy ilyen felhatalmazást előre megadjunk, egy ilyen tartalmú szerződés esetében, ahol a vagyont érinti? Köszönöm szépen.

KOVÁCS PÉTER

Köszönöm szépen. Jogilag én nem tudok nyilatkozni, majd Aljegyző urat megkérdezzük, hogy ő mit lát. Értelmesnek nem értelmes, de hát ez egy másik kérdés. Aljegyző úr, parancsoljon!

DR. ERDŐKÖZI GYÖRGY

Ennek a határozati javaslatnak az olvasatakor bennem is felmerült az, hogy nem túlzottan egzakt ennek a megfogalmazása, nekem ez volt az aggályom, hiszen ugye azt tartalmazza, hogy egy olyan megállapodás aláírását tartaná célszerűnek akkor a Képviselő-testület, ami azonos színvonalú oktatást, illetve ezeknek a programoknak a beillesztését tartalmazná abban a szerződésben, amit még valóban a Képviselő-testület nem látott. Feltételként ezt meg lehet így előre fogalmazni, de nyilvánvalóan ez egy kicsit előreszaladás, hiszen amikor meglesz a konkrét szerződés, akkor lehet azt megnézni, hogy ezek beilleszthetők-e, illetve egyáltalán lesz-e lehetőség ilyeneknek a beillesztésére?

KOVÁCS PÉTER

Köszönöm szépen. Kérdések. Kérdést nem látok. Vélemény, javaslat, hozzászólás? Abonyi János. Varga Ilona, bocsánat, mert Abonyi úr az előterjesztő. Akkor Varga Ilona, parancsoljon!

VARGA ILONA

Köszönöm szépen, Polgármester úr. A legutóbbi testületi ülés után úgy döntöttem, hogy mindenképpen azzal kezdem a hozzászólásomat, hogy nem értek egyet azzal, hogy a múltkori testületi ülésen visszavonták a határozatot, és hogy nem tárgyaltuk. Ennek ellenére, ennek ellenére úgy döntöttem, hogy támogatom a rendkívüli testületi ülés összehívását, miután nagyon fontosnak tartom, hogy ezt a kérdést megvitassuk, és testületi határozatot hozzunk róla. Tehát ennyit előzetesen. Ami nekem javaslatom lenne, gondolom lehetősége lesz az előterjesztőknek, hogy módosítsák a saját határozatukat, hogy az szakszerű legyen. De szeretném emlékeztetni a tisztelt testületet arra, hogy én július 1-jén beadtam egy módosítót a június 22-ei előterjesztésemhez, amiben egész pontosan megfogalmaztam ezt a kérdést. Mégpedig úgy, hogy Budapest Főváros XVI. kerületi Önkormányzat Képviselő-testülete úgy dönt, hogy az önkormányzati tulajdonú iskolák vagyonkezelői jogát nem adja át, de amennyiben törvényi rendelkezés szerint az iskoláink vagyonkezelői jogát elveszik, úgy az átadásról szóló szerződés feltételeit csak abban az esetben fogadja el, amennyiben biztosítva látja iskoláink azonos szintű üzemeltetését a személyi és szakmai feltételek biztosítását, folyamatos karbantartását és szükség szerinti fejlesztését. A szerződés tartalmának elfogadásáról a Képviselő-testület dönt. A Képviselő-testület felkéri a Polgármestert, hogy a határozatról tájékoztassa a Kormány illetékeseit. Én nem tudom, hogy most az e, ez az idő az az idő, amikor javasolnám, hogy módosítsuk így az előterjesztőknek ezt a II. határozati javaslatát.

KOVÁCS PÉTER

Ezt akartam kérdezni, hogy ezt most módosító javaslatként kezeljem? Mert akkor le kell írni!

VARGA ILONA

Igen, ezt, …

KOVÁCS PÉTER

Ide eljuttatni hozzám!

VARGA ILONA

… ezt kérdeztem.

KOVÁCS PÉTER

Aztán az előterjesztőhöz.

VARGA ILONA

Jó. Köszönöm szépen.

KOVÁCS PÉTER

Köszönöm szépen. Következő hozzászóló Abonyi János. Vagy akkor Te, megvárnád a végén?

ABONYI JÁNOS

Megvárom.

KOVÁCS PÉTER

Mint előterjesztő. Jó! Akkor én annyit, azért kértem szót, és annyit fűznék hozzá, hogy a múlt pénteki ülést minden további nélkül meg tudtuk volna tartani. Bár én úgy tudom, hogy leginkább azért nem tartottuk meg, hogy ne legyen vita, és el kellett sietni, és azért volt szükség arra, hogy elnapoljuk ezt a kérdést. Ugyanis most is lehet módosító javaslatokat beterjeszteni, akkor is lehetett volna, és mivel 3 perccel a testületi ülés után be is terjesztettétek a mostani javaslatotokat, nyilván akkor már kész volt, tehát megvitathatta volna a Képviselő-testület. De jó. Hogy mondjam? Inkább csak a szépre gondolva, akkor jól értem-e, hogy most ti nem kívántok vitát nyitni. Hisz a múltkori vita az akkor lezajlott. Köszönöm szépen. Vajda Zoltán ügyrendben szeretne hozzászólni, parancsoljon!

VAJDA ZOLTÁN

Ja, bocsánat! Halló. Igen. Bocsánat. Nem ügyrendben, én személyesnek vettem ezt a fél mondatát Polgármester úr. Szerintem János a bevezetőjében egészen pontosan elmondta, hogy miért gondoltuk, hogy ez így helyes. És felhívom a figyelmét arra, hogy nem mi vagyunk azok, akik kirohangálunk az ülésekről. Az előző ülés ugye azért nem volt határozatképes, mert bár mi öten itt voltunk, a túloldalról kevés embert láttunk. Az anyagban a határozati javaslatot biztos lehet módosítani egy ülésen. De az anyagot, szerintem nem, és azért azt gondolom, aki elolvasta, látja, hogy például, hogy egy új melléklet bekerült, azzal a kéréssel, amit Ön mondott Polgármester úr, hogy az előzményt tegyük bele, tehát az anyag is módosult. Mindazokat figyelembe véve, amik az egyébként hasznos hétfői, mármint az előző hét hétfői beszélgetésben megfontoltunk. Tehát ezért kellett az eljárást így megoldani. Nem azért, hogy valaki el akart rohanni, hétvégézni. Köszönöm.

KOVÁCS PÉTER

Ügyrendben azért kértem szót, hogy elmondjak 2 dolgot. Egyrészt Varga Ilona képviselő asszonynak ugye ezt úgy tekintem, bár nem írta rá, hogy ez egy módosító határozati javaslat. Viszont a határideje biztos nem lehet 2016. július 30. mert az már eltelt, tehát, hogy kérném, hogy akkor azt tessék módosítani és utána odaadom majd az előterjesztőnek. Vajda képviselő úrnak a figyelmét meg arra hívnám föl, hogy pénteken határozatképes lett volna az ülés, de mégsem akarták, hogy tárgyalják ezt a napirendi pontot, úgyhogy én itt némi apró ellentmondást érzek az elmondottak meg a történtek között, de hát lehet, hogy ez csak az én problémám, bár eszembe jut a régi, klasszikust idézzek, hogy a tettek és a szavak nem alkotnak szoros egységet. Ács Anikó képviselő asszony a következő hozzászóló. Parancsoljon!

ÁCS ANIKÓ

Erre azért szeretnék én is reagálni, hogy az előző kérdésre ugye elhangzott, hogy ezt pénteken nyújtották be az új előterjesztést. Tehát fél órával az előtt, amikor lett volna a testületi ülésünk, akkor még nem voltak meg az új, tehát az új előterjesztés, az új gondolatok, az új határozati javaslatok. Majd ezt követően, a testületi ülést követően, ami ugye elmaradt, ezt sikerült sikerrel benyújtani. Na, ezt követően a frakciónk a véleményét már elmondta a múlt hétfői megbeszélésen. Én most egy csatlakozó határozati javaslatot szeretnék, valamint egy módosító határozati javaslatot felolvasni. Talán először a módosítót mondanám, ami a II. határozati javaslathoz szól. „A Képviselő-testület úgy határoz, hogy a Nemzeti Köznevelési Törvényben előírt Tankerületi Központtal megkötendő megállapodásról a tervezet megismerését követően alakítja ki álláspontját. Felelős: Kovács Péter polgármester, a határidő pedig 2016. december 15.” Tehát ez a módosító…

KOVÁCS PÉTER

2016? Ugye? Jól értem?

ÁCS ANIKÓ

2016. Bocsánat, december 15. Az a 15-e. A csatlakozó határozati javaslatunk pedig a következő: ”A Képviselő-testület korábbi határozatában már kifejtette véleményét az oktatási rendszer átalakításával kapcsolatban. Az önkormányzat lehetőségeihez képest eddig is, és ezek után is mindent megtesz annak érdekében, hogy a kerületi gyerekek oktatása, nevelése a lehető legmagasabb színvonalon valósuljon meg. A felelős: Kovács Péter polgármester: A határidő pedig folyamatos. És természetesen leírtam. Beadom. Köszönöm.

KOVÁCS PÉTER

Köszönöm szépen. Először tessék hozzám eljuttatni, aztán az előterjesztőhöz. Mizsei László a következő hozzászóló. Parancsoljon, képviselő úr!

MIZSEI LÁSZLÓ

Köszönöm a szót. Csak a magánvéleményemet tudom mondani azzal kapcsolatban, hogy én nagyon nem szeretném azt, hogyha sor kerülhetne a következő ülésekben olyan, hogy be van terjesztve egy anyag, aztán a terjesztő, előterjesztő visszavonja az egészet, és egy teljesen új anyagot akkor egyenesbe betol, és akkor arról kelljen vitatkozni. Szerintem ez nem lenne igazán korrekt. Mert senki sem lenne rá fölkészülve arra, hogy miről vitatkozik. Nem véletlenül van ennek meg a módja, hogy mennyi idővel előtte kell egy anyagot beterjeszteni, egy határozati javaslatot az ülés előtt. Mi megpróbáltuk ehhez tartani magunkat. Ez a szándék vezetett bennünket. Elnézést, hogyha a jó szándék problémát okoz. A másik. Azoknak a képviselőtársaimnak az aggályát megpróbálva eloszlatni, akik úgy gondolják, hogy ez a II. számú határozati javaslat arról szólna, hogy megszabná előre azt, hogy megmondaná azt előre, hogy a Képviselő-testület erről ne tárgyaljon. Nincs benne! Se írva, se a szellemiségében nincs erről szó! Teljesen természetesnek vesszük azt, hogy erről a szerződésről, a Képviselő-testület még tárgyalni fog. Ez teljesen logikus. Senki sem, kérek mindenkit, hogy gondolkozzon úgy, ahogy egy átlagember gondolkozna. Nem azért mondjuk, hogy ezek a pontok legyenek benne a szerződésben, mert nem szeretnénk utána tárgyalni róla. És semmi más kikötésünk nincs. Senki nem látta még a szerződést. Senki nem gondolhatja azt komolyan, hogy anélkül, hogy azt láttuk volna, ezt mi elfogadnánk, de csak ezeket a feltételeket támasztanánk. Ezeket viszont szerintem feltétlenül feltételként kell támasztani. Azért, hogy az iskoláinkban az oktatás minősége, színvonala továbbiakban is olyan szinten maradjon, mint ahogy eddig volt. Köszönöm szépen.

KOVÁCS PÉTER

Köszönöm szépen. Dr. Csomor Ervin alpolgármester úr a következő hozzászóló. Parancsoljon!

DR. CSOMOR ERVIN

Köszönöm szépen. Nem teljesen szorosan a témához, de mégis én arra szeretném megkérni Aljegyző urat, hogy itt ugye az SZMSZ-ünk értelmezésével kapcsolatban fölmerültek bizonyos kérdések, vagy kételyek. Én kérném, hogy a szeptemberi, rendes testületi ülésig ezt az Aljegyző úr vizsgálja fölül, hogy ez mennyiben helytálló, és hogyha szükséges, akkor az SZMSZ-nek a megfelelő módosítását, pontosítását, finomítását javasolja a Jegyző, illetőleg az Aljegyző úr! Köszönöm.

KOVÁCS PÉTER

Hát ugye a Polgármester lesz az előterjesztője, ha bármilyen ilyen van, de … Hát Jegyző úr, akkor kaptál egy nyári feladatot! További hozzászólót nem látok. Az előterjesztőnek van lehetősége zárszóra. Parancsoljon! Abonyi János képviselő úr. Ja, és bocsánat! Arra is kérnék, hogy nyilatkozzál a módosító, meg csatlakozó határozati javaslatokkal kapcsolatban, és utána majd adjátok ide, hogy föl tudjam tenni szavazásra. Amennyiben nem fogadod be. Köszönöm. Mikrofon, mikrofon!

ABONYI JÁNOS

Ominózus II-es határozati javaslat. Erőltetettnek tartom én ezeket a kifogásokat, mert ha azt tartalmazta volna a határozati javaslat, hogy, hogy a Képviselő-testület egyben lemond arról, hogy a megállapodást testületi ülésen fogadja el, akkor értem. Ez a, ez a határozati javaslat nem zárja ki azt egyébként, hogy akit, sőt, természetes ilyen típusú megállapodást a testület nélkül nem lehet kötni. Emlékszem én a hétfői beszélgetésen, vagy munkaértekezleten mondta Polgármester úr, hogy mi az, nem bíztok bennem? Hát higgyétek el, hogy tudok tárgyalni! Ezt elhisszük egyébként. Csak amikor, amikor ez a tárgyalás nem tudom, mikor kezdődik el, vagy elkezdődött-e már, fogalmam sincs arról, akkor, akkor a testületnek ilyetén döntését mindenképp figyelembe kell venni ennél a tárgyalásnál. És ez, ez csupán a, csupán az aggályainkat fogalmaztuk meg ebben, ami gondolom, azért mindenki, mindenkiben szerepel, vagy megtalálható. Mert ha ezek a, ezek a dolgok, amiket belefogalmaztunk a II-es határozati javaslatba, ezek a dolgok nem valósulnak meg, és én félek tőle, hogy nem valósulnak meg, van már, van már rossz tapasztalatom az ügyben, hogy a korábbi oktatás átalakításon megfogalmazott kritikákat most a miniszter és az államtitkár szájából is hallottam. Tehát az a, az a félő, hogy e nélkül, e nélkül ez a, ez a dolog nehezen, nehezen értelmezhető. Ez az egyik. A másik, másik dolog, a múltkori anyagot, azt péntek délelőtt fejeztük be, lévén, hogy a szerdán megkapott meghívó után, csütörtökön tudtunk ezzel a kérdéssel, csütörtök este foglalkozni és péntek délelőtt, péntek délelőtt fejeztük be, nem sokkal a testületi ülés után. Belegondolok abba, hogyha egy új anyagot, új határozati javaslatokkal a Képviselő-testület elé terjesztünk, akkor valószínűleg az lett volna a probléma, hogy nincs idő átnézni, nincs idő végiggondolni, úgyhogy napoljuk el a vitát. Ilyen típusú kifogásokat, én is meg tudok fogalmazni, meg tudom fogalmazni azt, hogy már rég túl lehetnénk ezen, hogyha a július 13-ai testületi ülésen nem kerül le napirendről, ha 25-én határozatképes a Képviselő-testület. Tehát én ezeket a, ezeket a típusú, egymásnak dobálgatjuk a labdát és csak a másik felelősségét látjuk, ezeket én nehezen tudom kezelni és nem is szeretem az ilyen, ilyen típusú, főleg még jogszabályok értelmezése mögé, mögé bújó kifogásokat. Ennek kapcsán majd szeretném is megkérdezni a Csomor alpolgármester urat, hogy, hogy milyen típusú kérdésekben gondolt az SZMSZ módosítására? Mert ez a hozzászólásából nem igazán derült ki. A javaslatokkal, tehát a csatlakozó és a módosító határozati javaslatokkal kapcsolatosan szeretnék legalább egy két perc szünetet kérni, amíg megbeszéljük a 4 előterjesztővel. És azt kérem a testülettől, hogy a határozati javaslatokat még egyszer végiggondolva fogadja el. Azt hiszem, hogy nemcsak a mi szájunkból hangzott már el ilyen kritika az oktatás, illetve módosításával kapcsolatosan. Köszönöm szépen.

KOVÁCS PÉTER

Horváth János úgy látom, hogy kíván segíteni Abonyi János úrnak, mert ugye frakciószünetet csak frakcióvezető kérhet és ügyrendi gombot nyomott Horváth úr. Parancsoljon! Gondolom, frakcióvezetőként szeretne, parancsoljon! János, kapcsold ki a mikrofont, mert nem tudja a …

ABONYI JÁNOS

Ja! Bocsánat!

KOVÁCS PÉTER

Mert nem tudja addig a másik János bekapcsolni! Még most be is kéne kapcsolni a mikrofont!

HORVÁTH JÁNOS

Bocsánat, már nyomkodok össze-vissza! Elnézést! Polgármester úr, ha jól tudom, az SZMSZ szerint csak frakcióvezetők kérhetnek …

KOVÁCS PÉTER

Igen. Mondtam az előbb, hogy gondolom, azért jelentkezik, hogy itt szeretne frakcióvezetőként …

HORVÁTH JÁNOS

Ja! Köszönöm szépen, akkor szeretném, hogyha betartanánk! Köszönöm.

KOVÁCS PÉTER

Értem. Tehát akkor, ellenben az előterjesztő is. Vagy bocsánat az ülést levezető is szerintem mondhatja azt, hogy egy kis szünetet rendel el, úgyhogy félig szünetet rendelek el. Jó? Az előterjesztőre nézek, de úgy látom, hogy sikerült a konzultáció. Akkor az előterjesztőt kérem, hogy akkor nyilatkozzon a módosító javaslatokkal kapcsolatban. Parancsoljál, János!

ABONYI JÁNOS

Köszönöm szépen. A leadás sorrendjében mennék. A Varga Ilona határozati javaslatával kapcsolatosan a következőben maradtak az előterjesztők. Lévén, hogy tartalmában csaknem megegyezik a mi II. számú határozati javaslatunkkal, mi a II. határozati javaslatunkat visszavonjuk, és a Varga Ilona módosító javaslatában azt a kitételt, illetve azokat a feltételeket beemelnénk. Tehát úgy szólna végül is a módosító határozati javaslat: Budapest Főváros XVI. kerületi Önkormányzat Képviselő-testülete úgy dönt, hogy az önkormányzati tulajdonú iskolák vagyonkezelői jogát nem adja át, de amennyiben a törvényi rendelkezés szerint az iskoláink vagyonkezelői jogát elveszik, úgy az átadásról szóló szerződés feltételeit csak abban az esetben fogadja el, amennyiben biztosítva látja iskoláink azonos színvonalú üzemeltetését. Zárójel, és azon programok – gondolatjel, iskola- iskolaudvar felújítás, sportlétesítmény felújítás, pedagógiai napok, iskolaválasztó, pedagógus bál, pedagógus nap, díszdiploma átadó és nyugdíjas búcsúztató ünnepség, intézményvezetői jutalmazás, ingyenes tankönyv és füzetcsomag biztosítása, informatikai fejlesztés folytatását, amelyet önkormányzatunk tanévenként megvalósított és szükség szerinti fejlesztését. A szerződés tartalmának elfogadásáról a Képviselő-testület dönt. A Képviselő-testület felkéri a Polgármestert, hogy a határozatról tájékoztassa a Kormány illetékeseit. Ez lenne a módosított.

KOVÁCS PÉTER (MIKROFON NÉLKÜL)

És a határidő?

ABONYI JÁNOS

Igen, a határidő augusztus 31. Én szerintem itt, itt, itt határidőben, határidőben, valami új határidőt kéne javasolni, mivel a december 15-e a szerződés megkötésének a határideje. Tehát én itt javaslom a december első testületi ülését. Egyszer. Köszönjük szépen …..

KOVÁCS PÉTER

Hát erre volt a szünet!

ABONYI JÁNOS

…… a nagyvonalúságotokat. Ez az egyik. A módosító, Ács Anikó módosító határozati javaslatával kapcsolatosan ez azt jelenti egyébként, amit, amit a múltkor már egyszer visszautasítottunk. Gyakorlatilag kap egy bianco csekket a Polgármester úr, majd a decemberi első testületi ülésre behozza a megállapodást. Ez egy utolsó, utolsó pillanatos lehetőség a Képviselő-testületnek, hogy ebbe, ebbe beleszóljon, vagy ehhez bármit hozzátegyen. Úgyhogy ezt a módosító határozati javaslatot nem fogadjuk el. A csatlakozó határozati javaslatról pedig. A múltkori előterjesztésünk kapcsán a Polgármester úr megjegyezte az I. határozati javaslatunknál, hogy ez egy, ez egy ilyen megfoghatatlan politikai deklaráció. Ennél a, ennél a módosító, vagy csatlakozó határozati javaslatnál is ugyanezt érezzük. Összehasonlítva a két dolognak a stílusát, tartalmát, úgyhogy ezt sem fogadjuk be, úgyhogy a Képviselő-testületnek szavazni kell róla.

KOVÁCS PÉTER

Jó. Akkor csak ügyrendileg, hogy jól értem-e János? Tehát az előbb a Varga Ilona javaslatát részben magatokévá tettétek. Egy új határozati javaslatot terjesztettetek elő. Ugye? Jól értem?

ABONYI JÁNOS

Ez így van.

KOVÁCS PÉTER

Amiben nem szó szerint az van, amit Varga Ilona mondott. Tehát nem a módosító javaslatot fogadtad el, hanem egy újat terjesztesz elő. Jól értem?

ABONYI JÁNOS

A módosítót kiegészítettük.

KOVÁCS PÉTER

Oké! Tehát akkor az nem szóról-szóra ugyanaz! Akkor meg kell kérdeznem Varga Ilonát, hogy ő fönntartja-e a módosító javaslatát?

VARGA ILONA

Befogadom a kiegészítéseket, tehát én fenntartva a módosítómat, úgy, hogy ezért kell a kiegészítés.

KOVÁCS PÉTER

Tehát szavazzunk-e a Te módosítódról, amit írásba ide benyújtottál? Igen, vagy nem?

VARGA ILONA

Hú! Ezekkel a kiegészítésekkel?

KOVÁCS PÉTER

Na, de azokkal a kiegészítésekkel, van egy határozati javaslat, amit az előterjesztők a határozati javaslat, vagy mondhatnám így, hogy alap határozati javaslatnak tekintenek. Jól értem, János?

ABONYI JÁNOS

Nem!

KOVÁCS PÉTER

Nem! Akkor légy szíves segítsél! Tehát van egy előterjesztésben szereplő határozati javaslat. Azt mondtad, ezt visszavontad!

ABONYI JÁNOS (MIKROFON NÉLKÜL)

Így van!

KOVÁCS PÉTER

Jól értem!

ABONYI JÁNOS (MIKROFON NÉLKÜL)

Varga Ilona módosítóját kiegészítettük!

KOVÁCS PÉTER

De akkor az már nem az ő módosító javaslata, hanem a Tietek! Ugye jól értem?

ABONYI JÁNOS (MIKROFON NÉLKÜL)

Az ő verziója is benne van.

KOVÁCS PÉTER

No, de ezt akartam tőle megtudni, de ő nem ezt mondta!

VARGA ILONA

Akkor én azt visszavonom, hogy ők beadhassák. Ez így jó?

KOVÁCS PÉTER

Így jó. Tehát akkor nem kérsz szavazást …

VARGA ILONA

Tökéletes.

KOVÁCS PÉTER

… arról a módosító javaslatról,

VARGA ILONA

Így van!

KOVÁCS PÉTER

… amit beterjesztettél, mert egyetértesz ezzel az összedolgozottal.

VARGA ILONA

Így van! Így van!

KOVÁCS PÉTER

Köszönöm szépen. Megértettem. Akkor viszont kérem eljuttatni hozzám ezt az összedolgozottat, meg az összes többit is. No! Vajda Zoltán ügyrendben, parancsoljon képviselő úr!

VAJDA ZOLTÁN

Köszönöm szépen a szót, Polgármester úr! Nem ügyrendileg, hanem jelezném, hogy míg Ön itt olvasta össze a határozati javaslatokat, Csomor alpolgármester úr, hát mikrofonon kívül, de ha jól értettem, a következő mondatot mondta, hogy összejött itt a nagy koalíció? Jól értettem a mondatot, Alpolgármester úr? A jegyzőkönyv nem tudja leírni, hogyha mikrofonon kívül hangzik el. Én úgy hallottam, hogy az a mondat hangzott el, hogy összejött itt köztük a nagy koalíció.

KOVÁCS PÉTER

És ha igen, akkor mi van?

VAJDA ZOLTÁN

Akkor szerintem, mi ezt örömmel fölvesszük ezt a mondatot, és azt jelezném, hogy gyermekeink jövője érdekében, bár politikailag lehet, hogy nem sok mindenben értünk egyet a Jobbikkal, vagy ő velünk, mégis fontosabbnak tartjuk a pártpolitikánál azt, hogy megvédjük gyermekeink jövőjében az iskolát, úgyhogy köszönjük ezt a jelzést. És bár mikrofonon kívül mondani szerintem nem jó, de most lehetősége lesz mikrofonba elmondani, ugyanezt a mondatot. Köszönjük szépen ezt az odadobott, én ezt örömmel fölveszem ezt az, ezt az odagörgetett követ. Köszönöm szépen.

KOVÁCS PÉTER

Megjegyzem, hogy csak bizonyos egyes kultúrkörökben dívik az, hogy mások el nem mondott, vagy nem gondolt dolgairól tudni véljük, hogy az valóban úgy van, és ő azt gondolta, meg azt mondta. Kérem, ezt, kérem, ezt ne csinálják tisztelt képviselőtársaim! Határozathozatal következik. Az előterjesztésben szereplő I. számú határozati javaslatról szavazunk, mivel ez le volt írva eredetileg is ezért ezt nem olvasom föl. Aki az I. számú határozati javaslattal, ami az előterjesztésben szerepel a 3. oldalon, egyetért, kérem, igennel ezt jelezze. Szavazzunk! A Képviselő-testület 5 igen, 3 nem és 6 tartózkodás mellett, nem fogadta el ezt a javaslatot.

H A T Á R O Z A T:

249/2016. (VIII. 3.) Kt. A Képviselő-testület szavazási eredménye (5 igen, 3 nem, 6 tartózkodás) alapján az alábbi javaslat elfogadását **elvetette:**

„Budapest Főváros XVI. kerület Önkormányzat Képviselő-testülete – az Alaptörvény 32. cikk (1) bekezdés j) pontjában biztosított jogával élve – kezdeményezi az oktatásért felelős miniszternél, hogy a Kormány tagjainak feladat- és hatásköréről szóló 152/2014. (VI. 06.) sz. Kormányrendelet 20. § (1) bekezdés c) pontjában foglalt jogkörében eljárva készítse elő a nemzeti köznevelésről szóló 2011. évi CXC. törvény olyan tartalmú módosítását, amely lehetővé teszi, hogy a szakmai irányításon a tanügyigazgatáson, tanfelügyeleten, az ingyenes tankönyv és pedagógusbérek biztosításán kívül minden az iskolafenntartással összefüggő feladat kerüljön vissza azokhoz az önkormányzatokhoz, amelyek erre vállalkoznak.

Határidő: az oktatásért felelős miniszter tájékoztatása a határozat elfogadását követő munkanapon.

Felelős: Kovács Péter polgármester”

KOVÁCS PÉTER

A II-es számú határozati javaslat két formátumban van meg. Van egy, az előterjesztők által módosított, Varga Ilona féle javaslat, illetve van ehhez egy Ács Anikó féle módosító javaslat. Először a módosító javaslatról szavazunk. Amennyiben ezt elfogadja a Képviselő-testület, úgy okafogyottá válik az eredeti javaslat. Fölolvasom Ács Anikó módosító javaslatát: A Képviselő-testület úgy határoz, hogy a Nemzeti Köznevelési Törvényben előírt Tankerületi Központtal megkötendő megállapodásról a tervezet megismerését követően alakítja ki álláspontját. Felelős: Kovács Péter polgármester. Határidő: 2016. december 15. Aki ezzel egyetért, kérem, igennel ezt jelezze! Szavazzunk! A Képviselő-testület 9 igen, 3 nem, 2 tartózkodással elfogadta a módosító javaslatot.

H A T Á R O Z A T:

250/2016. (VIII. 3.) Kt. A Képviselő-testület úgy határoz, hogy a Nemzeti Köznevelési Törvényben előírt Tankerületi Központtal megkötendő megállapodásról a tervezet megismerését követően alakítja ki álláspontját.

Határidő: 2016. december 15.

Felelős: Kovács Péter polgármester

KOVÁCS PÉTER

Így már csak egy csatlakozó határozati javaslatról kell szavaznunk, melyet szintén fölolvasok. A Képviselő-testület korábbi határozatában már kifejtette véleményét az oktatási rendszer átalakításával kapcsolatban. Az önkormányzat lehetőségeihez képest eddig is, és ezek után is mindent megtesz annak érdekében, hogy a kerületi gyermekek, kerületi gyermekek oktatása, nevelése a lehető legmagasabb színvonalon valósuljon meg. Felelős: Kovács Péter polgármester. Határidő: folyamatos. Aki ezzel egyetért, kérem, igennel ezt jelezze! Szavazzunk! A Képviselő-testület 8 igen, 1 nem, 5 tartózkodás mellett elfogadta ezt a határozati javaslatot.

H A T Á R O Z A T:

251/2016. (VIII. 3.) Kt. A Képviselő-testület korábbi határozatában már kifejtette véleményét az oktatási rendszer átalakításával kapcsolatban. Az önkormányzat lehetőségeihez képest eddig is és ezek után is mindent megtesz annak érdekében, hogy a kerületi gyermekek oktatása, nevelése a lehető legmagasabb színvonalon valósuljon meg.

Határidő: folyamatos

Felelős: Kovács Péter polgármester

KOVÁCS PÉTER

Így a határozati javaslatok elfogadtak, elfogytak. Ezzel a mai egyetlen napirendi pontot lezárom. Köszönöm szépen mindenkinek a mai munkáját.

**kmf.**

|  |  |
| --- | --- |
| **Ancsin László**  *jegyző* | **Kovács Péter**  *polgármester* |